b"\n_START_ARTICLE_\nMassacre de Patna\n_START_PARAGRAPH_\nLa massacre de Patna fou l'assassinat de presoners i ostatges brit\xc3\xa0nics feta a Patna i altres lloc per orde del nawab Mir Kasim de Bengala durant el conflicte amb la Companyia Brit\xc3\xa0nica de les \xc3\x8dndies Orientals el 1763._NEWLINE_Des de la presa de possessi\xc3\xb3 del c\xc3\xa0rrec, el nawab de Bengala Mir Kasim es va enfrontar pol\xc3\xadticament als brit\xc3\xa0nics; despr\xc3\xa9s de moltes negociacions es va arribar a un acord pel qual els drets de tr\xc3\xa0nsit dels productes de comer\xc3\xa7 a Bengala serien un 9%, cosa que va acceptar el governador de la Companyia Brit\xc3\xa0nica de les \xc3\x8dndies Orientals Mr. Vansittart, ja que era sensiblement inferior a l'acordat a altres comerciants; per\xc3\xb2 el consell de directors de Calcuta va rebutjar l'acord i Mir Kasim en resposta va decidir obrir el comer\xc3\xa7 a tothom, el que era inacceptable per a la Companyia i va agreujar les relacions amb el nawab._NEWLINE_L'abril de 1763 una delegaci\xc3\xb3 formada per Hay i Amyatt fou enviada des de Calcuta a Monghyr, on el nawab tenia resid\xc3\xa8ncia; per\xc3\xb2 ja era tard per negociar; les disputes entre els agents brit\xc3\xa0nics (gianashtes) i els oficials bengalins eren cont\xc3\xadnues i un incident produ\xc3\xaft a Monghyr (quan Hay i Amyatt eren all\xc3\xad) va provocar la ruptura. Mir Kasim va capturar alguns bots amb armes que anaven pel Ganges cap a Patna, al\xc2\xb7legant amb ra\xc3\xb3 que les armes anaven dirigides contra ell._NEWLINE_Ellis, cap de la factoria de Patna va ordenar als sipais ocupar la ciutat de Patna, cosa que es va fer el 25 de juny de 1763. En venjan\xc3\xa7a el nawab va enviar una for\xc3\xa7a a empaitar a Amyatt, que havia rebut autoritzaci\xc3\xb3 per tornar a Calcuta, i va agafar Hay com a ostatge. Amyatt va ser apressat i executat prop de Cossimbazar. Mentre els sipais de la companyia havien saquejat Patna per\xc3\xb2 foren atacats per les forces del nawab i van perdre la ciutat i la factoria i la major part van morir; els que van quedar (1/6 part de la for\xc3\xa7a original de 2000 homes) van estar assetjats dos dies i finalment van fugir en direcci\xc3\xb3 a Oudh pel riu, i finalment van rendir les armes en aquest regne i van ser retornats a Patna; aqu\xc3\xad havia estat transportat Hay des de Monghyr amb els seus col\xc2\xb7laboradors, junt amb tots els oficials de Cossimbazar, factoria que havia estat ocupada a l'inici de les hostilitats, i amb altres presoners brit\xc3\xa0nics._NEWLINE_Tot aix\xc3\xb2 va provocar l'inici d'hostilitats regulars i Mir Kasim fou derrotat en dues batalles pel major Adams, a Giria (2 d'agost de 1763) i a Udhua Nullah (5 de setembre). Les derrotes van exasperar a Mir Kasim i el 9 de setembre va escriure a Adams i li va indicar que si seguia avan\xc3\xa7ant tallaria el cap d'Ellis i la resta de brit\xc3\xa0nics presoners, i els hi enviaria. Finalment va complir l'amena\xc3\xa7a el 6 d'octubre amb l'ajut d'un renegat de nom Walter Reinhardt, conegut pels musulmans com Sumru; uns 60 brit\xc3\xa0nics foren assassinats i els seus cossos tirats a un pou en la casa on estaven presoners a Patna. Altres 150 van ser morts en altres llocs de Bengala._NEWLINE_Per\xc3\xb2 els brit\xc3\xa0nics van continuar la seva campanya militar amb \xc3\xa8xit i finalment l'agost de 1765, despr\xc3\xa9s de la decisiva batalla de Buxar, l'administraci\xc3\xb3 (diwan) de Bihar, Orissa i Bengala fou entregada a la Companyia. Un resident angl\xc3\xa8s fou nomenat a Patna."